ยอดขายสลากจ่อซบยาว3งวด
บอร์ดตลาดเคาะโควตาวันนี้ คาดตลาดสลากหลังงวด 16 มิ.ย. ซบยาว 2-3 งวด
19 พ.ค. 2558

บอร์ดตลาดเคาะโควตาวันนี้ คาดตลาดสลากหลังงวด 16 มิ.ย. ซบยาว 2-3 งวด
รายงานข่าวจากผู้ค้าสลาก เปิดเผยว่า ผู้ค้าสลากส่วนใหญ่เฝ้าจับตารอผลการประชุมคณะกรรมการสลากกินแบ่งรัฐบาลในวันที่ 19 พ.ค. ว่าจะสรุปยอดการจัดสรรโควตาให้รายย่อยที่ 5 เล่มใหญ่ เริ่มในงวด 16 มิ.ย.นี้ จริงหรือไม่ เพราะหากคณะกรรมการฯ อนุมัติ 5 เล่มจริง เชื่อว่าจะส่งผลกระทบต่อสภาพการทำมาหากินของผู้ค้าสลากตัวจริง เนื่องจากหากให้ขายตามราคาที่ 80 บาท เท่ากับผู้ค้าสลากรายย่อยจะมีรายได้ 5,000 บาท/งวด หรือ 1 หมื่นบาท/เดือน
ทั้งนี้ ในเบื้องต้นคาดว่าธุรกิจสลากจะซบเซาลงอยู่ราว 2-3 งวดแรกติดต่อกัน เพราะยี่ปั๊ว ซาปั๊วรายใหญ่ไม่กล้ารับซื้อสลากจากผู้ค้ารายย่อย เนื่องจากกลัวเจอการสุ่มตรวจและถูกลงโทษยึดทรัพย์ ส่วนผู้ค้ารายย่อยที่ได้โควตาสลากไปก็ไม่กล้านำโควตาไปขายให้ผู้ค้ารายใหญ่ เพราะกลัวการลงโทษปรับ 1 หมื่นบาท และจำคุก 1 เดือน หรือทั้งจำทั้งปรับ ซึ่งรัฐบาลยังประกาศจะยึดโควตาคืนหากพบการซื้อขายโควตาอีกด้วย
นอกจากนี้ ยังคาดว่าจากนโยบายการเกลี่ยโควตาของมูลนิธิ ผู้ค้ารายใหญ่ เพื่อกระจายให้ส่วนภูมิภาคมากขึ้น จะทำให้สลากในตลาดต่างจังหวัดขายไม่หมด เช่น ที่ อ.วังสะพุง จ.เลย มีผู้ค้าสลากรายย่อยประมาณ 1-2 หมื่นราย หากให้มารับสลากในที่ที่จังหวัดจัดสรรให้และขายในพื้นที่ก็อาจไม่มีคนซื้อ แต่หากกำหนดให้ขายได้ ไม่เกิน 5 เล่ม/คน ก็อาจทำให้ผู้ค้ารายย่อยมีรายได้ไม่พอค่าใช้จ่าย ทั้งค่าเดินทาง ค่าอาหาร และค่าเช่าห้อง จึงคาดว่าผู้ค้ารายย่อยในจังหวัดคงจะหยุดขายสลากไปสักระยะเพื่อรอดูความชัดเจนก่อน 
ด้านแหล่งข่าวจากสำนักงานสลากฯ เปิดเผยว่า เป้าหมายของ การจัดสรรโควตาสลากให้รายย่อยที่ 5 เล่ม/ราย เพราะต้องการจะคัดให้เหลือผู้ค้าสลากตัวจริงเท่านั้น เพราะหากผู้ที่ได้โควตาแต่ไม่ได้ค้าสลากจริง สุดท้ายก็ต้องเลิกโควตาไป และอาจเป็นไปได้ที่สำนักงานสลากฯ จะมีการเกลี่ยโควตาให้รายย่อยตัวจริงได้ขายสลากมากขึ้น
ทั้งนี้ ที่ประชุมคณะกรรมการสลากฯ นำโดยประธานคณะกรรมการ สลากฯ คนใหม่ พล.ต.อภิรัชต์ คงสมพงษ์ รองแม่ทัพภาคที่ 1 และสมาชิกสภานิติบัญญัติแห่งชาติ (สนช.) จะพิจารณา 3 แนวทางแก้ไขปัญหาสลากเกินราคา ให้มีผลเริ่มจำหน่าย 80 บาทได้ ตั้งแต่งวดวันที่ 16 มิ.ย.นี้